Bayazet tamién habió se sozmeter a os prencipaus d'Anatolia coaligaus en contra d'ell. Dende 1390 Bayazet ocupa os emiratos u bayliks d'a costa Echea de Sarujan, Aydin, Mentesa y una parte d'Isfendiyar, en a costa d'a Mar Negra. Tamién s'apoderó de Sivas. Os turquemans, distribuitos tamién fuera de l'aria d'acción d'os otomans, dende Anatolia Oriental dica Irán, por lur forma nomada de vida, quasi no lis afectaban as campanyas destructivas de Tamerlán. D'este modo os turquemans d'Anatolia demandoron aduya a Tamerlán, que envadió o sudeste d'Anatolia, encara que dimpués se'n fue ta a India. O prestichio de Bayazet dimpués d'a victoria en Nicopolis trayó ta l'Imperio Otomán nuevas poblacions turquemanas. D'esta forma Bayazet decidió sozmeter tota Anatolia: Caramán en 1397 y os prencipaus d'o norte en 1398. Tamerlán tornó y os prencipes turquemans desposeius s'unioron a o suyo exercito. Una batalla se produzió en Ankara o 27 de chulio en 1402, os turquemans que en primeras luitaban en o bando otomán se pasoron a o bando de Tamerlán y d'os opositors turquemans. Os otomans fuoron derrotaus, Tamerlán restauró os prencipaus turquemans y Caramán fue ixamplada, adchudicando-li un papel preponderant.